钦定古今图书集成/理学汇编/文学典/第108卷 > 谢肇淛
## 钦定古今图书集成/理学汇编/文学典/第108卷 > 谢肇淛

按《明外史郑善夫传》：“肇浙，字在杭，万历三十年进士，
官工部郎中。视河张秋，作《北河纪略》，具载河流原委
及历代治河利病。终广西右布政使。”

按《列朝诗集》，“肇浙，字在杭，长乐人。万历壬辰进士。除
湖州推官，量移东昌，迁南京刑、兵二部，转工部郎中。
管河张秋作《北河记略》，详载河流源委及历代治河
利病，谈河工者考焉。升云南参政，历广西按察使，至
右布政。”林若抚曰：“《在杭诗》以年进。《下菰集》，司理吴兴
作也。坐论需次真州，有《銮江集》，移东昌，有《居东集》，格”
调渐工，然其诗亦止于此。尝有寄余诗云：“曾从紫气
识龙文，忽见新诗过所闻。老去自渐牛马走，书来犹
问鹿麋群。春城树色连吴苑，夜雨鸿声叫海云。荔子
轻红榕叶绿，相期同拜武夷君。”在《小草堂全集》中，晚
年所作，声调宛然，不复进矣。余观闽中诗，国初林子
羽、高廷礼以声律圆稳为宗，厥后风气沿袭，遂成闽
派。大抵诗必今体，今体必七言，磨砻娑荡，如出一手。
在杭近日闽派之眉目也。在杭故服膺王、李，已而醉
心于王百谷，风调谐合，不染叫嚣之习，盖得之百谷
者为多。在杭之后，降为蔡元履，变闽而之楚，变王、李
而之锺、谭，风雅凌夷，闽派从此熸矣。